Зафари Шариф

Зафари Шариф (зод. 21 июли 1992, ноҳияи Панҷ, Тоҷикистон) — китобшинос ва китобхонашинос, доктори фалсафа (PhD), директори Хонаи китоби Тоҷикистон (аз 2025).

 Зиндагинома 
Зафари Шариф 21 июли соли 1992 дар ноҳияи Панҷ дар оилаи коргар ба дунё омадааст. Соли 2010 ба Донишкадаи давлатии санъати Тоҷикистон ба номи Мирзо Турсунзода дохил шуда, соли 2015 онро бо ихтисоси китобхонашиносӣ ва китобшиносӣ хатм кардааст.

Таҳсилотро дар зинаи магистратура (2015—2017) ва докторантураи PhD (2017—2020) дар ҳамин донишкада идома дода, соли 2025 рисолаи доктории худро дар мавзуи «Таъмини инноватсионӣ-методии китобхона — омили рушди фаъолияти он» дифоъ намудааст.

 Корнома 
Фаъолияти меҳнатии ӯ дар Донишкадаи давлатии фарҳанг ва санъати Тоҷикистон сурат гирифтааст:

 2015—2017 — мудири шуъбаи кор бо ҷавонони донишкада;
 2017—2018 — директори китобхонаи илмии донишкада;
 2018 —  муовини декани факултети китобдорӣ ва иттилоотшиносӣ;
 2018—2020 — мудири кафедраи китобхонашиносӣ ва библиографишиносӣ;
 2020—2025 — декани факултети китобдорӣ ва иттилоотшиносӣ.

Аз 24 ноябри соли 2025 директори Муассисаи давлатии «Агентии миллии Созмони байналмилалии рақамгузории стандарти китоб — Хонаи китоби Тоҷикистон» таъйин шудааст.

 Фаъолияти илмӣ 
Зафари Шариф яке аз мутахассисони пешбари соҳаи китобдории инноватсионӣ дар Тоҷикистон маҳсуб мешавад. Ӯ муаллифи беш аз 70 асари илмӣ, илмӣ-методӣ ва мақолаҳои пажӯҳишӣ мебошад. Таҳқиқоти ӯ асосан ба масъалаҳои идоракунии инноватсияҳо дар китобхонаҳо, таъмини заминаҳои меъёрии ҳуқуқии фаъолияти китобдорӣ ва рушди технологияҳои иттилоотӣ дар ин соҳа нигаронида шудаанд.

 Ҷоизаҳо 
 Аълочии фарҳанги Ҷумҳурии Тоҷикистон (2019);
 Аълочии матбуоти Ҷумҳурии Тоҷикистон (2024);
 Шоҳҷоизаи озмуни ҷумҳуриявии «Китобдор, китобхона ва китобхонаи шахсии сол» (2024);
 Ҷойи якум дар озмуни ҷумҳуриявии «Муаллими сол — 2024».

 Осор 
 Библиографишиносӣ (Китоби дарсӣ). — Душанбе, 2019.
 Фаъолияти инноватсионӣ-методии китобхона (Дастури таълимӣ). — Душанбе, 2021.
 Маҳзани маърифат (Дастури таълимӣ). — Душанбе, 2023.
 Фаъолияти китобдорӣ дар даврони истиқлол (Маҷмӯаи мақолаҳо). — Душанбе, 2024.

 Эзоҳ